**Сыныптан тыс іс-шара тақырыбы: «Даланың дара ұстазы»**

**Мақсаты:** Алғашқы ұстаз, ұлы ағартушы Ыбырай Алтынсариннің өмірімен, шығармаларымен оқушыларды таныстыру арқылы оқушылар имандылыққа, адамгершілікке, еңбекқорлыққа деген көзқарастарын жаңартады, өзара пікір алмасуға дағдыланады.  
Ұлы тарихи тұлғаны есте сақтауға, құрмет тұтуға, үлгі алуға тәрбиелеу.

**Көрнекілігі:** Ы. Алтынсарин портреті, өнегелі сөздері, презентация

**Барысы:** І. Ы. Алтынсарин өміріне, шығармашылығына тоқталу  
 ІІ. Әңгімелерінен көрініс.

ІІІ. Кел, балалар, оқылық!

**Жүргізуші:** Құрметті ұстаздар, оқушылар! Біздің бүгінгі «Даланың дара ұстазы» атты Ы.Алтынсариннің 180 жылдық мерейтойына арналған іс-шарамызға қош келдініздер! Іс-шарамыздың мақсаты: Алғашқы ұстаз, ұлы ағартушы Ыбырай Алтынсариннің өмірімен, шығармаларымен оқушыларды таныстыру.  
Ыбырай Алтынсариннің әңгімелері арқылы оқушыларды имандылыққа, адамгершілікке, еңбекқорлыққа тәрбиелеу. Іс-шарамыз үш бөлімнен тұрады.

**І бөлім:** Ы. Алтынсарин өміріне, шығармашылығы

**ІІ бөлім**: Әңгімелерінен көрініс.

**ІІІ бөлім:** Кел, балалар, оқылық!

«Даланың дара ұстазы» атты сыныптан тыс іс-шарамызды бастаймыз.

**Әнұран (хор 1А, 2А, 3А сынып оқушылары)**

**Жүргізуші:** Ақпараттық тақтамызға назар аударыңыздар. Ы. Алтынсарин 1841 жылдың 20 қазанында қазіргі Қостанай облысының Затобол ауданында дүниеге келген. Әкесі Алтынсары ерте өмірден қайтып , жастайынан атасы Балқожаның тәрбиесінде өскен. Осы атасының ықпалымен Ыбырай атамыз 1850 жылы 22 тамызда қазақ балалары үшін ашылған бұл мектепке алғашқы алынған 30 баланың бірі болып оқиды.

1860 жылы Орал сыртындағы қазақтар үшін төрт бастауыш мектеп ашуға ұйғарылған кезде, Ыбырай өзі сұранып, Торғай мектебіне оқытушы болуға рұқсат алады. Қазақстан мектептерінің жұмысы Ыбырай Алтынсариннің педагогтік қызметпен айналысуынан бастап ерекше жанданды. Сөйтіп 1876 жылдан бастап «Қазақ хрестоматиясын» жазуға кірісіп, оны 1879 жылы Орынборда бастырып шығарады.

Енді сіздердің назарларыңызға алғашқы ұстаз, ұлы ағартушы Ы. Алтынсариннің бірнеше әңгімелеріне дайындалған көріністерін ұсынып, бұл әңгімелердің тәрбиелік мәнін терең мағынада түсінуге шақырамыз.

***1 «А» сыныбы «Жаман жолдас» әңгімесінен көрініс. Тамашалаңыздар.***

**Жаман жолдас**

*Екі дос кісі жолдастасып келе жатып, бір аюға ұшырапты. Бұл екі кісінің біреуі әлсіз, ауру екен, екіншісі мықты, жас жігіт, аюды көрген соң бұл жігіт, ауру жолдасын тастап, өзі бір үлкен ағаштың басына шығып кетті дейді. Ауру байғұс ағашқа шығуға дәрмені жоқ, жерге құлады да созылып, өлген кісі болды да жатты: есітуі бар еді, аю өлген кісіге тимейді деп. Аю бұл жатқан кісінің қасына келіп иіскелеп тұрды да, дыбысы білінбеген соң тастап жөніне кетті. Мұнан соң манағы жолдасы ағаштан түсіп, аурудан сұрапты:  
- Достым, аю құлағыңа не сыбырлап кетті?  
Ауру айтты дейді:  
- Аю құлағыма ақыл сыбырлады, екінші рет тар жерде жолдасын тастап қашатын достармен жолдас болма деді,- дейді.*

**Жүргізуші:** Ал, балалар, тамашалаған көрініс бойынша сіздердің пікірлеріңізді білу үшін бірнеше сұрақ қойғым келіп тұр:

* Бұл көріністен қандай түйін жасауға болады?
* Ыбырай Алтынсариннің «Жаман жолдас» әңгімесінің мазмұны қандай бағытқа жетелейді?

*(Оқушылар тарапынан жауаптар тыңдалады)*

**Жүргізуші:** Ғылым қуып бала кезден терлеген,  
Білімімен биік нұрға өрлеген.  
Ыбырайым алып тұлғам ғасырлық,  
Өзі өлсе де шын ғылымы өлмеген, -деп келесі кезекті **2 «А» сынып** оқушыларының қойылымына кезек береміз. Ы.Алтынсариннің «Әке мен бала» әңгімесі бойынша

**Әке мен бала**

*Бір адам он жасар баласын ертіп, егіннен жаяу келе жатса, жолда қалған аттың бір ескі тағасын көріп, баласына айтты:*

*—Анау тағаны, балам, ала жүр, — деп.*

*Бала әкесіне:*

*— Сынып қалған ескі тағаны алып неғылайын, — деді.*

*Әкесі үндемеді, тағаны өзі иіліп алды да, жүре берді.*

*Қаланың шетінде темірші ұсталар бар екен, соған жеткен соң, әкесі қайырылып, манағы тағаны соларға үш тиынға сатты. Одан біраз жер өткен соң, шие сатып отырғандардан ол үш тиынға бірталай шие сатып алды. Сонымен, шиені орамалына түйіп, шетінен өзі бірем - бірем алып жеп, баласына қарамай, аяңдап жүре берді. Біраз жер өткен соң, әкесінің қолынан бір шие жерге түседі. Артында келе жатқан бала да тым - ақ қызығып келеді екен, жерге түскен шиені жалма-жан жерден алып, аузына салды. Бітегенеден соң және бір шие, онан біраз өткен соң және бір шие, сонымен әр жерде бір әкесінің қолынан түскен шиені он шақты рет иіліп, жерден алып жеді. Ең соңында әкесі тоқтап тұрып айтты:*

*— Көрдің бе, мана тағаны жамансынып жерден бір ғана иіліп көтеріп алуға еріндің, енді сол тағаға алған шиенің жерге түскенін аламын деп бір еңкеюдің орнына он еңкейдің. Мұнан былай есінде болсын: аз жұмысты қиынсынсаң — көп жұмысқа тап боласың, азға қанағат ете білмесең — көптен де құр боласың, — деді.*

**Жүргізуші:** Ал, балалар, тамашалаған көрініс бойынша сіздердің пікірлеріңізді білу үшін бірнеше сұрақ қойғым келіп тұр:

* Бұл көріністен қандай ой түюге болады?
* «Әке мен бала» әңгімесінің мазмұны бізді неге үйретеді?

*(Оқушылар тарапынан жауаптар тыңдалады)*

**Жүргізуші:** Жауаптарыңызға рақмет!

**Келесі кезекте 3 «А» сыныбының қойылымына назар аударалық.**

**Таза бұлақ**

*Үш жолаушы бір бұлақтың басында бір-біріне кез болыпты. Бұлақ бір тастақ жерден шыққан, айналасы қалың біткен ағаш жапырақтары бұлақтың үстіне төгіліп, суы мұздай, салқын, шыныдай жылтылдап тұрған сонша әдемі, таза бұлақ екен. Су шыққан жеріне бір қазандай тасты біреу ойып қорғаныш қылып, тастың суағар жеріне жазу жазыпты:*

*- Әй, жолаушы, болсаң осы бұлақтай бол,- деп. Манағы үш жолаушы бұлақтан ішіп қанған соң жазуды оқып, біреуі саудагер екен, ол айтты:*

*- Бұл жазылған ақыл сөз екен, бұлақ күн-түн тынбай ағып, алыс жерлерге барады, бара-бара кеңейіп, үлкейеді, бұған бөтен бұлақтар құйып, сөйте бара үлкен өзен болып кетеді. Мұнан мұрат сол: сен де, адам, тынбай қызмет қыл, ешуақытта жалқауланып тоқтап қалма, сөйтсең, ақырында, сен де зорайып мұратыңа жетесің дегені ме деп білемін, - деді.*

*Екінші жолаушы мүсәпір молда екен, басын шайқап:*

*- Жоқ мен олай ойламаймын, бұл жазудың мағынасы сіздің ойлағаннан гөрі жоғарырақ соқса керек, бұл бұлақ: кім-кімге болса да даяр, ыстықтағанды салқындатып, жанын рақаттандырады, сусағанның сусынын қандырады, оның үшін ешкімнен ақы дәметпейді; бұлай болса адамға да әбірет сол: біреуге жақсылық етсең, ол жақсылығыңды ешкімге міндет етпе дегені болса керек,- деді.*

*Үшінші жолаушы көркем келген бір әдемі жігіт екен, бұл үндемей тұрды. Жолдастары: «Сен не ойлайсын?» -деп сұрады.*

*Жігіт айтты:*

*- Менің ойыма бөтен бір нәрсе келеді: бұл бұлақтың суы бір орында тынып тұрып, шөп-шалам түсіп, лай-қоқым болса, бұған адам мен айуан мұнша ынтық болмас еді; бұлақ күні-түні тынбай ағып тазаланып тұрғаны үшін ынтық болады. Олай болса, жазудың мағнасы: көңіліңді, бойыңды осы бұлақтай таза сақта, нешік бұлаққа қарасақ күн түссе күннің, шөп түссе шөптің сәулесін көреміз, көңілің сол реуішті сыртқа ашық көрініп тұрсын дегені ме деймін,- деді.*

*Ал, балалар, тамашалаған көрініс бойынша сіздердің пікірлеріңізді білу үшін бірнеше сұрақ қойғым келіп тұр:*

* Бұл көріністен қандай қорытынды жасауға болады?
* «Таза бұлақ» әңгімесінің мазмұны неге жетелейді?

*(Оқушылар тарапынан жауаптар тыңдалады)*

**Жүргізуші:** Жауаптарыңыз әбден орынды. Сөзімді өлеңмен жалғайын:  
Сәлем жолдап шәкіртке дұғай - дұғай,  
Ұрандап өлеңімен келді былай.  
Жас ұрпаққа жар салып жанымен де  
«Кел, балалар, оқылық»- деді Ыбырай, -деп 3 «А», 2 «А» және 1 «А» сынып оқушыларын ортаға шақырамыз. *(«Кел, балалар, оқылық!» өлеңі)*

*Бір Аллаға сиынып,  
Кел, балалар, оқылық,  
Оқығанды көңілге,  
Ықыласпен тоқылық.  
  
Істің болар қайыры  
Бастасаңыз Аллалап.  
Оқымаған жүреді  
Қараңғыны қармалап.  
  
Кел, балалар, оқылық,  
Оқығанды көңілге  
Ықыласпен тоқылық.  
Оқысаңыз, балалар,  
Шамнан шырақ жағылар,  
Тілегенің алдыңнан  
Іздемей-ақ табылар.  
  
Кел, балалар, оқылық,  
Оқығанды көңілге  
Ықыласпен тоқылық.  
Мал дәулеттің байлығы,  
Бір жұтасаң жоқ болар,  
Оқымыстың байлығы,  
Күннен- күнге көп болар,  
Еш жұтамақ жоқ болар.  
  
Кел, балалар, оқылық,  
Оқығанды көңілге  
Ықыласпен тоқылық.  
Сиса көйлек үстіңде  
Тоқуменен табылған.  
Сауысқанның тамағы  
Шоқуменен табылған.  
Өнер-білім бәрі де  
Оқуменен табылған.  
  
Кел, балалар, оқылық,  
Оқығанды көңілге  
Ықыласпен тоқылық.  
Надандықтын белгісі -  
Еш ақылға жарымас.  
Жайылып жүрген айуандай  
Ақ, қараны танымас.  
Аяңшыл ат арымас,  
Білім деген қарымас.  
Жөн білмеген наданға  
Қыдыр ата дарымас.  
  
Кел, балалар, оқылық,  
Оқығанды көңілге  
Ықыласпен тоқылық.  
Оқу деген шыны – ды,  
Тұрған сайын шыныққан.  
Оқу білген адамдар  
Май тамызған қылыштан.  
Білмегенді білуге  
Есті бала тырысқан,  
Есер бала ұрысқан.  
  
Кел, балалар, оқылық,  
Оқығанды көңілге  
Ықыласпен тоқылық.  
Әлпештеген ата–ана  
Қартаятын күн болар.  
Қартайғанда жабығып,  
Мал таятын күн болар.  
Ата–енең қартайса -  
Тіреу болар бұл оқу,  
Қартайғанда мал тайса  
Сүйеу болар бұл оқу.  
  
Кел, балалар, оқылық,  
Оқығанды көңілге  
Ықыласпен тоқылық.*

***Жүргізуші:***«Даланың дара ұстазы» атты әдеби –танымдық кешіміз өз мәресіне жетуге таяп қалды.Ұлы ағартушы –педагог Ы.Алтынсариинің 180жылдық мерейтойын дүбірлі той етіп өткізбесек те, қолымыздан келгенше мерекелік шара етіп өткізуді жөн санадық. Ал енді мерекелік шараның соңын «Ұстаз ана» әнімен аяқтаймыз. Қабыл алыңыздар!

(*«Ұстаз ана»**хор 2 «А» сынып оқушылары)*

**Жүргізуші:** Сөзімнің соңын **дала қоңырауы, дара ұстаз Ыбырай атамыздың** батасымен аяқтағым келіп отыр.

*Өнер – жігіт көркі деп   
Ескермедік мақалды...   
Біз болмасақ  сіз барсыз,   
Үміт еткен достарым,   
Сіздерге бердім батамды.*

Ыбырай атаның бойындағы бар қасиеттер барлық баланың бойынан табылады деп сенім білдіремін!

*«Марьям» жеке мекемелік мектебі*

***«Даланың дара ұстазы»***

*(сыныптан тыс іс-шара)*

***Жауапты: Есеналықызы Жанна***

***Алматы 2021***